ОБЩИНА ЛЕТНИЦА – ЛОВЕШКА ОБЛАСТ
Наредба 

за реда за учредяване на търговски дружества с общинско имущество и за упражняване на правата на собственост на общината в търговски дружества  

Раздел I
Общи положения
         Чл. 1.(1) С тази наредба се уреждат условията и редът  за учредяване на търговски дружества с общинско имущество  и за упражняване на правата на собственост на общината в търговски дружества с общинско имущество или с общинско участие в капитала. 

         
(2) Търговски дружества с общинско имущество са създадените по реда на Търговския закон еднолични дружества с ограничена отговорност или еднолични акционерни дружества, в които общината е внесла като непарична вноска имоти и вещи - частна общинска собственост или е предоставила средства за формиране на техния капитал. 

         
(3) Търговски дружества с общинско участие  в капитала са дружествата, в които общината участва с непарична вноска или с финансови средства  при формирането на капитала наред с други участници в капитала на тези дружества. 
         
(4) Не са общинска собственост имотите и вещите на търговските дружества по ал. 2 и 3.

         
(5) Общината не може да участва в търговски дружества по ал. 2 и 3 като неограниченоотговорен съдружник. 

         Чл. 2. Общинският съвет при учредяване на  търговско дружество или при  участие в търговско дружество с общинско участие, задължително се ръководи и урежда с решението:

1. защитата на обществения интерес;

2. запазването на решаващ глас на общината при вземане на решения за управление на собствеността на дружеството;

3. правата и задълженията на представителите на общината в органите на управление на дружеството. 

         Чл. 3. Общинският съвет упражнява правото на  собственост на общината в търговските дружества с общинско имущество и в търговските дружества с общинско участие в капитала при условията, по реда и чрез органите, посочени в  тази наредба.


Чл. 4. Тази наредба не се прилага по отношение на общинските предприятия, създадени по реда на чл.54 ал.1 от Закона за общинската собственост и юридическите лица  и звена на общинска бюджетна издръжка по чл.12 ал.1 от Закона за общинската собственост.  
Раздел II
Определяне на общинската политика при учредяване, преобразуване и прекратяване на търговски дружества с общинско  имущество или с общинско участие в капитала
         Чл. 5. Основните принципи на общинската политика при учредяване, преобразуване и  прекратяване на търговски дружества   с общинско имущество  или с общинско участие в капитала са: 

1. ефективно управление на общинската собственост в интерес на местната общност; 

2. публичност и прозрачност; 

3. предоставяне на качествени  публични услуги на гражданите при спазване на принципите на свободна конкуренция;  

4. икономическа полза за общината; 

5. разширяване и/или увеличаване на собствените приходи в общинския бюджет; 

6. наблюдение и контрол върху държавните помощи, предоставяни от общините,  по смисъла на Закона за държавните помощи.    

         Чл. 6. (1) Общината внася като непарична вноска общински имоти в капитала на търговски дружества единствено и само ако са необходими за осъществяване на предмета на дейност на дружеството. 

         
(2) При отпадане на необходимостта от определен имот или вещ за осъществяване на предмета на дейност на дружеството, представителят на общината в общото събрание на дружеството е длъжен да  информира общинския съвет. 

         
(3) В случая по ал.2 общинският съвет взема решение за изваждане на имота или вещта от капитала на дружеството на първото заседание след внасяне на информацията от представителя на общината в дружеството. 

         
(4) Увеличаване на общинския дял  в дружеството с парична или друга вноска до размера на първоначалния дял на общината – за дружествата с общинско участие в капитала - с цел да се запази дела на участие на общината и възможността за контрол върху вземането на решения за управление на дружеството. 

         Чл. 7. Общинският съвет определя политиката на общината при учредяване на търговски дружества с общинско имущество или общинско участие в капитала,  с която гарантира способността на общината да: 

1. устоява на неблагоприятни икономически въздействия;

2. отговаря своевременно на промени в потребностите на местната общност по отношение на предоставяните услуги;

3. поддържа висок кредитен рейтинг и/или кредитна способност;

4. поддържа стабилно финансово състояние;

5. подпомага инвестиционната политика на общината. 

         Чл. 8. (1) Общината учредява и участва в търговски дружества за:

1. осъществяване на конкретен инвестиционен проект; 

2. предоставяне на услуги на гражданите, когато пазарът не е в състояние да ги осигури; 

3. в случаите, предвидени в специален закон. 

         Чл. 9.  Кметът на общината  внася в общинския съвет  годишен отчет за дейността на търговските дружества и състоянието на внесените като непарична вноска от общината имоти и вещи. Общинският съвет  приема годишния отчет за дейността на търговските дружества. 

Раздел ІІІ
Образуване, преобразуване и прекратяване на търговски дружества  с общинско участие в капитала за осъществяване на инвестиционни проекти на общината 

         Чл. 10. Кметът на общината, в изпълнение на предвидените в общинския план за развитие инвестиционни намерения, внася предложение за учредяване на търговско дружество за осъществяване на инвестиционен проект, което се одобрява от общинския съвет.

         Чл. 11. Предложението за учредяване на търговско дружество трябва да отговаря на следните условия:

              1. предметът на дейност да е от полза на местната общност;

              2. предложението да е придружено от пълно описание на инвестиционния проект - цели, технико-икономическа обосновка, очаквани срокове за реализация и социално-икономически анализ на очакваните резултати от дейността;

              3. да е приложено подробно описание на всички финансови параметри по учредяването - всички източници на финансиране и размер на съответния финансов ресурс, очакван срок за възстановяване на вложените средства от общината;

              4. проектът да е предложен за обсъждане на местната общност, чиито становища и предложения са неразделна част от предложението. 

         Чл. 12. (1) Общинският съвет приема решение за учредяване на търговско дружество, като определя:

              1. икономическа, финансова и правна обосновка на инвестиционния проект;

              2. предмета на дейност на търговското дружество – за изпълнение на определен инвестиционен проект;

              3. формата на търговското дружество – дружество с ограничена отговорност или акционерно дружество;

              4. общинския дял в търговското дружество;

              5. описание на общинските имоти, които ще бъдат включени в капитала на дружеството, ако общината участва с непарична вноска;

              6. общите и специални условия за участие на общината в капитала на дружеството;

              7. специфични изисквания към съдружниците, съответно акционерите;

              8. брой съдружници, съответно акционери;

              9. срок за подаване на предложенията; 

              10. документите, които кандидатите следва да представят;

              11. критерии за оценка на капацитета на съдружниците, съответно акционерите.

              12. проект на дружествен договор.

         
(2) Решението по ал. 1 се приема с мнозинство 2/3  от общия брой на общинските съветници. 

         
(3) Не може да участва  като съдружник лице, което:

              1. е обявено в несъстоятелност или е в производство за обявяване в несъстоятелност; 

              2. е в ликвидация; 

              3. има парични задължения към общината или държавата по смисъла на чл. 13, ал. 2 от Данъчния процесуален кодекс, установени с влязъл в сила акт на компетентен орган, освен ако не е допуснато разсрочване или отсрочване на задълженията.

         Чл.13 (1) Общинският съвет с решение одобрява предложението, проекта за Учредителен акт за дружество с ограничена отговорност или Устав на акционерно дружество и определя представител  на общината  в общото събрание на съдружниците, съответно акционерите. 

         

(2) Решението по ал. 1 се приема с мнозинство 2/3 от общия брой на общинските съветниците, с явно и поименно гласуване на общинските съветници.
Раздел ІV
Образуване, преобразуване и прекратяване на  

еднолични търговски дружества с общинско имущество

         Чл. 14. (1) Общинският  съвет по реда на Търговския закон може да взема решения за:

              1. образуване на еднолични търговски дружества с ограничена отговорност с общинско  имущество и еднолични акционерни дружества с общинско  имущество 

              2. участие на общината в капитала  на търговски дружества с ограничена отговорност и на акционерни дружества.

         
(2) Оценката на предоставеното при образуването  на еднолично дружество общинско имущество и на внесените като непарична вноска на  общината в капитала на търговските дружества имоти и вещи – общинска собственост се извършва по реда на чл.22, ал.3 от Закона за общинската собственост, като цената не може да бъде по-ниска от пазарната цена.    

         Чл. 15.(1) Преобразуването или прекратяването на еднолично търговско дружество с  общинско имущество се извършва  с решение на общинския съвет, освен при обявяване в несъстоятелност.

         
(2) Решението по ал. 1 се приема с мнозинство 2/3 от общия брой на общинските съветниците, с явно и поименно гласуване на общинските съветници.  

         
(3) При прекратяването на  еднолично търговско дружество с  общинско имущество разпореждането с имоти, внесени от общината в капитала на дружеството, се извършва при условията и по реда, предвиден в Закона за общинската собственост и в наредбата на общинския съвет  по чл.8 ал.2 от Закона за общинската собственост.
Раздел V
Органи на едноличните търговски дружества с общинско имущество и в търговските дружества с общинско участие в капитала

         Чл. 16. (1) Органи на управление на еднолични търговски дружества с общинско участие са:

              1. при ЕООД: 

                   а) общинският съвет  като едноличен собственик на капитала;

                   б) управител на ЕООД. 

              2. при ЕАД: 

                   а) общо събрание - общинският съвет  като едноличен собственик на капитала;

                   б) съвет на директорите на ЕАД.

         
(2) Членовете на органите за управление  по ал.1 се избират от общинския съвет.

         
(3) Общинският съвет осъществява контрол върху дейността на  органите на управление на едноличните търговски дружества с общинско участие.   

         Чл. 17. За едноличните акционерни дружества се утвърждава едностепенна система на управление, като съставът на съвета на директорите се  състои от трима души.

         Чл. 18. Органите за управление на търговските дружества, в които общината е съдружник или акционер, се формират по условията и реда на Търговския закон.
Раздел VI
Правомощия на органите на едноличните търговски дружества с общинско  имущество

         Чл. 19. (1) Общинският съвет, като упражняващ правата на едноличния собственик на капитала в общинските еднолични дружества с ограничена отговорност,  има правомощия да:

              1. изменя и допълва учредителния акт на дружеството;

              2. преобразува и прекратява дружеството;

              3. приема годишния счетоводен отчет и баланса, взема решение за разпределяне на печалбата и нейното изплащане;

              4. взема решения за намаляване и увеличаване на капитала;

              5.избира управителя, определя възнаграждението му и го освобождава от отговорност;

              6. назначава контрольор, ако такъв е предвиден в учредителния акт или в устава на дружеството,  като определя възнаграждението му;

              7. избира дипломиран експерт-счетоводител за дружеството;

              8. взема решения за откриване или закриване на клонове;

              9. утвърждава правила за условията и реда за участие на дружеството в други дружества; 

              10. взема решения за участие в други дружества, като одобрява проекта за учредителен акт или устав на дружеството; 

              11.взема решения за придобиване и разпореждане с недвижими имоти и с вещни права върху тях; 

              12. взема решения за придобиване или разпореждане с дялове или акции - собственост на дружеството, в други дружества, както и за придобиване или разпореждане с дълготрайни финансови активи на дружеството в чужбина;

              13. взема решения за предявяване искове на дружеството срещу управителя или контрольора и назначава представител за водене на процеси срещу тях;

              14. взема решения за допълнителни парични вноски;

              15. дава разрешение за кредитиране на трети лица и за даване на обезпечения в полза на трети лица; 

              16. дава разрешение за сключване на съдебна или извънсъдебна спогодба, с която се признават задължения или се опрощава дълг;

              17. дава разрешение за поемане на дълг  и за обезпечение на дълг; 

              18.  определя ликвидатори при прекратяване на дружество;

              19. дава съгласие за закупуване на дълготрайни материални активи над 10 000 лева;

              20. решава и други въпроси, предоставени в негова компетентност от закона или от учредителния акт.

         
(2) Управителят на дружеството:

              1. организира и ръководи дейността на дружеството съобразно закона и в съответствие с учредителния акт и решенията на общинския съвет;

              2. представлява дружеството;

              3. осъществява правомощията на работодател по отношение на работещите в дружеството;

              4. одобрява щатното разписание на дружеството;

              5. решава всички въпроси, които не са от изключителната компетентност на общинския съвет.

         Чл. 20. (1) Общинският съвет, като упражняващ правата на едноличния собственик на капитала в общинските еднолични акционерни дружества:  

              1. изменя и допълва устава на дружеството;

              2. увеличава и намалява капитала на дружеството;

              3. преобразува и прекратява дружеството;

              4. избира и освобождава членовете на съвета на директорите и определя възнаграждението им;

              5. избира и освобождава дипломирания експерт-счетоводител;

              6.одобрява годишния счетоводен отчет след заверка от назначения експерт-счетоводител, взема решение за разпределяне на печалбата и нейното изплащане;

              7. решава издаването на облигации;

              8. определя ликвидатори при прекратяване на дружеството, освен в случай на несъстоятелност;

              9освобождава от отговорност членовете на съвета на директорите;

              10. взема решения за откриване, прехвърляне или закриване на клонове на предприятието или на значителни части от предприятието; 

              11. утвърждава правила за условията и реда за участие на дружеството в други дружества; 

              12. взема решения за участие в други дружества, като одобрява проекта за устав или учредителен договор; 
              13. дава разрешение за придобиване или разпореждане с дялове или акции - собственост на дружеството в други дружества;

              14. дава разрешение за кредитиране на трети лица; за обезпечаване на вземания - учредяване на ипотека и залог на дълготрайни активи на дружеството; за даване обезпечения в полза на трети лица; 

              15. дава разрешение за сключване на съдебна или извънсъдебна спогодба, с която се признават задължения или се опрощава дълг;

              16. дава разрешение за поемане на дълг и за обезпечение на дълг; 

              17.  определя ликвидатори при прекратяване на дружество;

              18. дава съгласие за закупуване на дълготрайни материални активи над 10 000 лева;

              19. решава и други въпроси, предоставени в негова компетентност от закона или от учредителния акт.

         (2) Съветът на директорите на дружеството:

              1. представлява дружеството;

              2. възлага управлението на дружеството на един от своите членове – изпълнителен член;

              3. одобрява щатното разписание на дружеството;

              4. решава всички въпроси, които не са от изключителната компетентност на общинския съвет.

Раздел VIІ
Задължения на представителите на  общината в търговските дружества,

 в които общината е съдружник или акционер

         Чл. 21. 
(1) В търговско дружество, в което общината е съдружник или акционер, представителите й в общото събрание и в органите на дружеството се определят с решение на общинския съвет. В решението се определят конкретните пълномощия на избраните представители. 

         

(2) Общинският съвет определя представител на общината в общото събрание на дружеството за всяко общо събрание, като изрично определя обхвата на представителната му власт по всички въпроси, включени в дневния  ред. 

          Чл. 22. (1) Представителите на общината в търговските дружества, в които общината е съдружник или акционер, защитават нейните интереси при осъществяване на дейността на дружествата. 

         

(2) Представителите на общината в търговските дружества са длъжни да внасят писмен отчет  в общинския съвет  на първото  заседание след провеждане на съответното заседание на органите за управление на дружеството, както и да предоставят всички материали, получени във връзка със заседанието. Те представят и писмени отчети за всички действия, извършени от тях като представители на общината.  

         

(3) Представителите на общината  предоставят писмена информация за икономическите резултати и финансовото състояние на дружеството всяко шестмесечие в общинския съвет  и  на кмета на общината.

         

(4) Когато общинският съвет  констатира нарушаване на интересите на общината от неин представител в търговско дружество, общинския съвет го отстранява и определя нов представител и предприема необходимите действия за търсене на отговорност на освободения представител за причинените вреди на общината.

         Чл. 23. В дружествата с ограничена отговорност, в които общината е съдружник, лицето, упълномощено да я представлява в общото събрание на съдружниците, взема предварително писмено съгласие, под формата на решение на общинския съвет при изразяване на становище по следните въпроси: 

              1. изменяне или допълване на дружествения договор;

              2. приемане или изключване на съдружник, даване на съгласие за прехвърляне на дружествен дял на нов член или на друг съдружник; 

              3. приемане на годишния отчет и баланса, разпределяне на печалбата и нейното изплащане;

              4. избиране на управителя, определяне възнаграждението му и освобождаването му от отговорност;

              5. намаляване или увеличаване на капитала на дружеството; 

              6. придобиване и отчуждаване на недвижими имоти и вещни права върху тях; 

              7. решение за допълнителни парични вноски; 

              8. решение за откриване и закриване на клонове и участие в други дружества; 

              9. преобразуване и прекратяване на дружеството; 

              10. обезпечения в полза на трети лица; 

              11. сключване на договори за кредитиране на трети лица;

              12. учредяване на ипотека и залог на дълготрайни активи на дружеството.
              13. Други въпроси в дневния ред на събранието. 

         Чл. 24. (1) В акционерните дружества, в които общината е акционер, лицата, упълномощени да я представляват в общото събрание на акционерите, вземат предварително писмено съгласие под формата на решение на общинския съвет по следните въпроси: 

              1. изменяне или допълване на устава на дружеството; 

              2. намаляване или увеличаване на капитала на дружеството;

              3. одобряване на годишния счетоводен отчет след заверка на експерт-счетоводителя, разпределяне на печалбата и изплащане на дивидент;

              4. избиране и освобождаване членовете на съвета на директорите  и определяне възнаграждението им; 

              5. освобождаване от отговорност  на членовете на съвета на директорите;

              6. преобразуване и прекратяване на дружеството; 

              7.обезпечения в полза на трети лица; 

              8. сключване на договори за кредитиране на трети лица; 

              9.даване на разрешение за разпоредителни сделки с дълготрайни активи;

              10. учредяване на ипотека и залог на дълготрайни активи на дружеството.

         
(2) При избор на членове на съвет на директорите или на надзорни съвети в дружествата по ал.1 упълномощеното от общинския съвет лице, представляващо общината в общото събрание, предлага такъв брой членове, който съответства на не по-малко от пропорционалното участие на общината в капитала на търговското дружество. 

Раздел VІІІ
Изисквания към  лицата,  на които се възлага управлението и контрола на 

едноличните търговски дружества с общинско имущество
         Чл. 25. (1) Управители и контрольори на общински еднолични търговски дружества с ограничена отговорност могат да бъдат само физически лица, с висше образование и управленски опит в търговско дружество.

         
(2) Членове на съвета на директорите на общинските еднолични акционерни дружества могат да бъдат физически лица, с висше образование и управленски опит в търговско дружество.

         
(3) Броят на членовете на съвета на директорите на общинските еднолични акционерни дружества е трима души.

         Чл. 26. Не могат да бъдат управители на общински еднолични дружества с ограничена отговорност физически лица, които:

              1. от свое или от чуждо име извършват търговски сделки;

              2. участват в събирателни, командитни дружества и в дружества с ограничена отговорност;

              3. заемат длъжност в ръководни органи на други дружества;

              4. са лишени с присъда или с административно наказание от правото да заемат материалноотчетническа длъжност до изтичането на срока на наказанието;

              5. са управители, контрольори, членове на изпълнителни или контролни органи на друго общинско еднолично търговско дружество;

              6. са народни представители, общински съветници, кметове на общини, кметове на райони или кметства, кметски наместници, заместник-кметове на общини, секретари на общини, секретари на райони;

              7. са съпрузи, роднини по права линия и по съребрена линия до трета степен на кмета, заместник-кмет, кмет на  район или кметство, секретар на община, общински съветник   от общината ,  с имуществото на която е създадено  дружеството; 

              8. са държавни служители или работят по трудово правоотношение в държавната или общинската администрация.

         Чл. 27. Не могат да бъдат контрольори в общинско еднолично дружество с ограничена отговорност:

              1. управителите, техните заместници и наетите лица в дружеството;

              2. съпрузите, роднините по права линия и по съребрена линия до трета степен на кмет на община, заместник-кмет, кмет на  район или кметство, секретар на община,  общински съветник от общината , с имуществото на която е създадено  дружеството,  както и на  лицата по т. 1;

              3. лишените с присъда от правото да заемат материалноотчетническа длъжност;

              4. управителите или членовете на изпълнителни или контролни органи на друго общинско еднолично търговско дружество;

              5. са народни представители, общински съветници, кметове на общини, кметове на райони или кметства, кметски наместници, заместник-кметове на общини, секретари на общини, секретари на райони или кметства;

              6. са държавни служители или работят по трудово правоотношение в държавната или общинска администрация.

         Чл. 28. Не могат да бъдат членове на съветите на директорите на общинските еднолични акционерни дружества физически лица, които:

              1. от свое или от чуждо име извършват търговски сделки;

              2. са съдружници в събирателни, в командитни дружества и в дружества с ограничена отговорност;

              3. са лишени с присъда или с административно наказание от правото да заемат материалноотчетническа длъжност;

              4. са били членове на управителен или контролен орган на дружество, прекратено поради несъстоятелност през последните две години, предхождащи датата на решението за обявяване на несъстоятелността, ако са останали неудовлетворени кредитори;

              5. са съпрузи или роднини до трета степен по права или по съребрена линия, включително по сватовство, на друг член на орган на управление или контрол на дружеството;

              6. са управители или членове на изпълнителни или контролни органи на друго общинско еднолично търговско дружество;

              7. са народни представители, общински съветници, кметове на общини, кметове на райони или кметства, кметски наместници, заместник-кметове на общини, секретари на общини, секретари на райони или кметства;

              8. са съпрузи, роднини по права линия и по съребрена линия до трета степен на кмет  на община, заместник-кмет, кмет на  район или кметство, секретар на община и  общински съветник от общината,  с имуществото на която е създадено  дружеството; 

              9. са държавни служители или работят по трудово правоотношение в държавната или общинска администрация.

              10. не отговарят на други изисквания, предвидени в устава на дружеството.

Раздел ІХ
 Възлагане на управлението и контрола 

на едноличните общински търговски дружества

         Чл. 29. (1) /доп. с реш. № 59/23.04.2008г./Управлението на  еднолично общинско  дружество с ограничена отговорност, се възлага с договор за управление, сключен между управителя на дружеството в качеството си на ДОВЕРЕНИК и  председателя на общинския съвет въз основа на решение на общинския съвет  -  ДОВЕРИТЕЛ. 

         
(2) Управлението на еднолично  акционерно   дружество  се възлага с договори за управление, сключен между  членовете на съвета на директорите на дружеството  и  председателя на общинския съвет въз основа на решение на общинския съвет.   
         
(3) Контролът за изпълнението на учредителния акт или устава и за опазване на имуществото на общинското еднолично търговско дружество  се възлага с договори за контрол, сключени между контрольора и председателя на общинския съвет въз основа на решение на общинския съвет.   
         
(4) Договорите за управление и за контрол в общинските еднолични търговски дружества се сключват за срок  не повече от 3 години.

Чл. 29а. /допълва се с реш. № 59/23.04.2008г./


 (1) В договора за управление Общински съвет с решение  определя:

          (2) Задачите на ДОВЕРЕНИКА на дружеството за целия срок на договора в съответствие със стратегията за развитие на дружеството,  финансовото му състояние и неговите цели.

          (3) Начина за осъществяване на контрол върху дейността на ДОВЕРЕНИКА и определя срокове, в рамките на които същия е задължен да предприеми мерки за отстраняване на констатирани недостатъци в работата.

      
(4) С договора за възлагане на управлението ДОВЕРЕНИКА се зъдължава да ръководи стопанската дейност на дружеството, като организира изпълнението на поставените от Общински съвет  бизнес задачи.

       
(5) ДОВЕРЕНИКА представлява дружеството пред съдебните, данъчните, общинските и другите държавни органи, пред банковите и финансовите институции и пред други физически и юридически лица.

       
(6) ДОВЕРЕНИКА се задължава да предоставя на ДОВЕРИТЕЛЯ отчети  за резултатите от дейността на дружеството в съответствие с посочените в бизнес задачите икономически показатели на всяко тримесечие.

       
(7) Уведомява незабавно в писмена форма Общински съвет за всички обстоятелства от съществено значение за дружеството.

       
(8) ДОВЕРЕНИКА определя и предлага на Общински съвет утвърждаването на управленската и специализираните структури на дружеството.

(9) ДОВЕРЕНИКЪТ  без предварително съгласуване с Общински съвет има право да:

- сключва, изменя и прекратява трудовите договори 

- да налага дисциплинарни наказания

- да командирова персонала на дружеството, като спазва действащото трудово законодателство на Р България.

- да извършва всички необходими действия по оперативното ръководство на дейността на дружеството.

(10) ДОВЕРЕНИКЪТ без предварително писмено съгласие на Общински съвет не може:

-  да се разпорежда с имуществото на дружеството 

- да извършва всякакви действия на разпореждане с имуществото на дружеството или обременяването му с тежести и или вещни права на трети лица. 

         (11) При извършване на своята дейност ДОВЕРЕНИКЪТ  няма право да:

         - огласява служебна информация и сведения за дружеството докато е в сила този договор, както и за срок от  пет години след прекратяването му.

          - извършва конкурентна дейност спрямо дружеството докато е в  сила този договор, както и за срок от пет години след прекратяването му.
       (12) Договорът с ДОВЕРЕНИКА се прекатява:

           - с едномесечно  писмено  предизвестие

           - по взаимно съгласие на страните
           - изрично оттегляне на пълномощното от  ДОВЕРИТЕЛЯ.


(13) При всички случаи на прекратяване на договор за управление ДОВЕРИТЕЛЯ на свое заседание се произнася и по отношение на въпроса с отговорността на ДОВЕРЕНИКА. 

Раздел X
Определяне възнаграждението на членовете на изпълнителните и контролните органи в едноличните търговски дружества с общинско  имущество

         Чл. 30. Възнагражденията на членовете на изпълнителните и контролните органи на едноличните търговски дружества с общинско имущество се определят от общински съвет.
Раздел XІ

Регистър на едноличните общински търговски дружества с общинско имущество и на търговските дружества с общинско участие в капитала

         Чл. 31. (1) Общината води публичен регистър на общинските еднолични търговски дружества  с общинско имущество и на търговските дружества, в които общината е акционер или съдружник. 

         
(2) В регистъра се вписват:

              1. еднолични търговски дружества с общинско имущество;

              2. търговските дружества, в които общината е акционер или съдружник.

         Чл. 32. (1) Регистърът се води по образец, утвърден с Наредба № 5 от 10.09.2005г. на МРРБ за утвърждаване на образците на актовете за общинската собственост и на регистрите, предвидени в Закона за общинската собственост, и за определяне реда за съставянето, воденето и съхраняване им.

         

(2) В регистъра се вписват следните обстоятелства:

              1. номер по ред 

              2. наименование на тръговското дружество;

              3. данни за съдебна регистрация на тръговското дружество;

              4. капитал, съответно уставен фонд, разпределение на капитала на търговското дружество;

              5. размер на общинското участие в капитала на тръговското дружество;              
 

 6. лица, представляващи общината в органите за управление и контрол на търговското дружество;

              7. възнаграждение на лицата, представляващи общината в органите за управление и контрол;

         Чл. 33. (1) Вписването в регистъра се извършва от определено със заповед на кмета на общината длъжностно лице, което:

              1. извършва вписванията в регистъра въз основа на заверен препис от акта, удостоверяващ подлежащите на вписване обстоятелства, или по данни от общинския съвет за прехвърляне на дялове или акции;

              2. дава справки и издава удостоверения за вписаните обстоятелства. 

              3. води входящ регистър, описна книга и азбучен указател и комплектова делата на общинските еднолични търговски дружества и на търговските дружества, в които общината е акционер или съдружник;

         
(2) Длъжностното лице по ал.1 поставя дата след всяко вписване и се подписва.

         
(3) В регистъра не се допускат изтривания и зачертавания. Поправки се извършват по реда на вписванията.

         Чл. 34. Органите на управление на общинските еднолични търговски дружества и лицата, упълномощени да представляват общината в търговските дружества, в които е акционер или съдружник, изпращат на длъжностното лице по чл.33, ал.1 заверени преписи от актовете, удостоверяващи обстоятелствата, подлежащи на вписване.

Преходни и заключителни разпоредби

         § 1. Тази наредба се приема на основание чл. 34, ал.5  от Закона за общинската собственост  във връзка с чл. 21, ал.1, т.9 от Закона за местното самоуправление и местната администрация.
         § 2 Наредбата влиза в сила от датата на приемането й с Решение № 240 от Протокол № 31/08.02.2006 г. г. на основание  с чл.22, ал.1 от Закона за местното самоуправление и местната администрация.







Председател ОбС/п/ Ал. Михайлов
Приложение 1 към раздел VІІ

Като изключение на разпоредбите на чл. 6 ал. 3, търговски дружества с общинско имущество може да извършват разпоредителни сделки по следната процедура. 
Вариант 1:

Чл. 1. (1) Сключването на договори за продажба, учредяване на вещни права и наем на недвижими имоти на едноличните търговски дружества с общинско имущество, както и за продажба и наем на други дълготрайни активи на дружествата се извършва след провеждане на търг или на конкурс при условията и по реда на настоящата наредба.

 
(2) Алинея 1 може да не се прилага при сключване на договори с други търговски дружества, в които общината е собственик на капитала, съдружник или акционер, както и с организации на бюджетна издръжка на общината.

(3) Сключването на договорите по предходните алинеи се извършва от управителите на едноличните търговски дружества с ограничена отговорност или от изпълнителния член на съвета на директорите на едноличните акционерни дружества, съответно от управителния съвет след решение на общинският съвет, като упражняващ правата на едноличния собственик на капитала в общинските търговски дружества. Не се изисква решение на общинският съвет за сключване на договори за наем за срок до 3 години на недвижими имоти и други дълготрайни активи с балансова стойност, която не надхвърля 5 на сто от общата балансова стойност на дълготрайните активи към 31 декември на предходната година.

Чл. 2. (1) Търгът се открива с решение на общинският съвет, което съдържа:


1. описание на обекта;


2. начална цена;


3. вида на търга - с тайно или с явно наддаване;


4. начин на плащане;


5. дата, място и час на провеждане на търга;


6. ред за закупуване на тръжната документация, размер и начин на плащане на нейната цена и мястото за нейното получаване, както и размер на депозита;


7. условия за оглед на обекта;


8. краен срок за приемане на заявления за участие;


9. специални изисквания към участниците, когато това се налага от вида на обекта, и други тръжни условия;


10. ден, място и час на повторното провеждане на търга;


(2) С решението по ал.1, общинският съвет утвърждава тръжна документация и упълномощава управителния орган на дружеството да назначи комисия за провеждане на търга, както и да одобри протокола от проведения търг и сключи договора със спечелилия търга участник. Комисията за провеждане на търга се състои от 5 членове, като задължително в нейния състав се включват длъжностно лице от “ Дирекция ССПТСУОСЕ “ и правоспособен юрист;

(3) При сключване на договори за наем за срок до 3 години на недвижими имоти и други дълготрайни активи с балансова стойност, която не надхвърля 5 на сто от общата балансова стойност на дълготрайните активи към 31 декември на предходната година, търгът се открива с решение на управителния орган на дружеството, което съдържа условията на търга по ал.1, т.1 – 10. Управителният орган на дружеството назначава комисия за провеждане на търга в състав от 5 члена, от които: длъжностно лице от общинската администрация, общински съветник и правоспособен юрист.

(4) Условията на търга по ал. 1, т. 1 – 10 и ал.3 се разгласяват чрез обявление поне в един ежедневник най-малко 14 дни преди датата на търга.


(5) Търгът се провежда при условията на чл.3 и чл.4. Когато на търга се яви само един кандидат от подалите заявления за участие, търгът се отлага с един час и ако след този срок не се яви друг, кандидатът се обявява за спечелил по предложената от него цена, която не може да бъде по-ниска от началната тръжна цена. Когато на търга не се яви кандидат, той се обявява за непроведен и се провежда повторно в едномесечен срок съгласно ал. 1, т. 10. Когато на търга, провеждан повторно, се яви само един кандидат, той се обявява за спечелил по предложената от него цена, която не може да бъде по-ниска от началната тръжна цена.


(6) За спечелил търга се определя участникът, предложил най-високата цена. Той е длъжен да заплати предложената цена в сроковете и съгласно условията на търга. При неизпълнение депозитът на първия участник се задържа, а за спечелил търга се определя участникът, предложил следващата по размер цена.

Чл. 3. (1) При търг с явно наддаване председателят на комисията обявява първоначалната цена, от която да започне наддаването, и определя стъпката на наддаване. Тя не може да бъде по-малка от 1 на сто и по-голяма от 10 на сто от началната цена.


(2) Наддаването се извършва чрез гласно обявяване от участниците на последователни суми над началната цена, разграничени от председателя на комисията със звуков сигнал. Всяко увеличение трябва да бъде равно на наддавателната стъпка.


(3) Участниците обявяват високо и ясно предлаганите от тях суми. Обявената от участника сума го обвързва към комисията и другите участници в търга без право на позоваване на грешка.


(4) Преди третото обявяване на последната оферта се прави предупреждение, че е последна, и ако няма други предложения, наддаването приключва със звуков сигнал от председателя, който обявява спечелилия търга и предложената окончателна цена след което закрива търга.


(5) Не се връща и депозитът на участник, който е определен за спечелил търга, но откаже да заплати предложената от него цена.


Чл. 4. (1) Търг с тайно наддаване се провежда чрез предварително подаване на писмени предложения от всеки участник в запечатан плик.


(2) В деня на провеждането на търга комисията разпечатва подадените пликове и се запознава с редовността на подадените документи.


(3) По преценка на председателя на комисията заседанието й може да бъде открито или закрито.


(4) Комисията отбелязва върху всеки плик входящия номер на офертата на кандидата, името му, платежния документ за внесен депозит, предложената цена и другите обстоятелства по редовността на подадените документи.


(5) Редовно подадените оферти се класират според размера на предложената цена за обекта. В случай че двама или повече кандидати са предложили еднаква най-висока цена, търгът завършва с явно наддаване между тях, като наддаването започва от предложената цена.


(6) Обстоятелствата по ал.4 и ал.5 се констатират с протокол на комисията, който се подписва от всичките й членове.


Чл. 5. Въз основа на резултатите от търга управителният орган на дружеството сключва договор със спечелилия търга участник 


Чл. 6. (1) Конкурсът се открива с решение на общинският съвет, което съдържа:


1. описание на обекта на конкурса;


2. начална цена;


3. общи и специални условия на конкурса и изисквания към участниците;


4. ред за закупуване на конкурсната документация, размер и начин на плащане на нейната цена и мястото за нейното получаване; краен срок и място за приемане на предложенията на участниците, както и размер на депозита;


5. времето и начина за оглед на обекта;


6. изчерпателен списък на документите, които следва да бъдат представени от кандидатите;


7. други условия в съответствие с целите на конкурса;


(2) С решението по ал.1, общинският съвет утвърждава конкурсна документация и упълномощава управителния орган на дружеството да назначи комисия за провеждане на конкурса, както и да одобри протокола от проведения конкурс и сключи договора със спечелилия конкурса участник. Комисията за провеждане на конкурса се състои от 5 членове, като задължително в нейния състав се включва длъжностно лице от Дирекция “ Общинска икономика “ и правоспособен юрист.

(3) При сключване на договори за наем за срок до 3 години на недвижими имоти и други дълготрайни активи с балансова стойност, която не надхвърля 5 на сто от общата балансова стойност на дълготрайните активи към 31 декември на предходната година, конкурса се открива с решение на управителния орган на дружеството, което съдържа условията на конкурса по ал.1, т.1 – 7. Управителният орган на дружеството назначава комисия за провеждане на конкурса в състав от 5 члена, от които: длъжностно лице от общинската администрация, общински съветник и правоспособен юрист.


(4) Решението по ал. 1, т. 1 – 7 и ал.3 се публикува поне в един ежедневник най-малко 14 дни преди датата на конкурса.


(5) Участниците в конкурса представят в запечатан плик предложенията си, които трябва да съдържат представяне на кандидата, конкретни предложения по условията на конкурса, цена, начин и условия на плащане.


(6) Конкурсната комисия класира по ред участниците съобразно степента на удовлетворяване на конкурсните условия и предлага на управителния орган на дружеството да одобри протокола от проведения конкурс и да определи участника, спечелил конкурса. По своя преценка управителният орган на дружеството може да изиска от участниците да представят допълнения и/или изменения на предложенията им съобразно целите на конкурса, както и да проведе преговори с кандидатите, класирани до трето място. Класацията и изборът в този случай се извършват въз основа на допълнените и/или изменените предложения.


(7) За спечелил конкурса се обявява кандидатът, чието предложение най-пълно удовлетворява конкурсните условия. Кандидатите се уведомяват за класирането и за резултатите от конкурса и депозитите на участниците се връщат, като се задържа депозитът на спечелилия конкурса, който се прихваща от цената. С уведомлението до спечелилия конкурса участник се посочва и срок за сключване на договора. В случай че в срока не бъде сключен договорът по вина на спечелилия конкурса участник, депозитът на този участник се задържа, а за спечелил конкурса се определя следващият класиран кандидат, удовлетворил конкурсните условия.


Чл. 7. Въз основа на резултатите от конкурса управителният орган на дружеството сключва договор със спечелилия конкурса кандидат.

Чл. 8. Замяната на дълготрайни материални активи на общински еднолични търговски дружества се извършва от управителния орган на съответното търговско дружество, след решение на общинският съвет. Въз основа на решението на общинския съвет, управителният орган сключва договор за замяна.

Вариант 2:

Чл. 1. Сключването на договори за разпореждане или отстъпване право на ползване на дълготрайни активи на общински еднолични търговски дружества се извършва след провеждане на търг при условията и по реда на Наредбата по чл.8, ал.2 от ЗОС.
Приложение 2 към чл. 50, ал. 2


Показатели и критерии за определяне на балната оценка в еднолични търговски дружества с общинско имущество

------------------------------------------------------------------------------------------------------------------------

№ по ¦               Показатели                  ¦                          Критерии                            ¦   Бални       

Ред    




                 



                      единици   

 1       ¦                         2                            ¦                                  3                                    ¦         4           

------------------------------------------------------------------------------------------------------------------------

1.               Стойност на                            1.1. до 150 хил. лв.                                              2,0

                  дълготрайните                        1.2. над 150 хил. лв.до 500 хил.лв.                    2,5

                  материални                             1.3. над 500 хил. лв. до 1500 хил. лв.                3,0

                  активи                                      1.4. над 1500 хил. лв. до 5000 хил. лв.              3,5

                                                                    1.5. над 5000 хил. лв.                                          4,0

2.               Средносписъчен                      2.1. до 50 души                                                   2,0

                  брой на персонала                   2.2. от 51 до 100 души                                       2,5

                                                                     2.3. от 101 до 500 души                                     3,0

                                                                     2.4. от 501 до 1500 души                                   3,5

                                                                     2.5.над 1500 души                                             4,0

3.                Изменение на                          3.1. намаляване на рентабилността                    - 

                   рентабилността на                  3.2. запазване на рентабилността                     1,0

                   продажбите                            3.3. увеличаване на рентабилността                 2,0

4.                Изменение на                          4.1. запазване и увеличаване

                   финансовия                                    на загубата или намаляване

                   резултат                                          на печалбата                                                  - 

                                                                     4.2. запазване на печалбата                              1,0

                                                                     4.3. намаляване на загубата                              1,5

                                                                     4.4. увеличаване на печалбата                          2,0

5.                Изменение на                          5.1. намаляване                                                     -

                   добавената                               5.2. запазване или увеличаване                        2,0

                   стойност на

                  един зает

6.               Задължения на                         6.1. неспазени срокове по текущите                 - 

                  дружеството                                    задължения и/или необслужвани

                                                                           редовно просрочени задължения

                                                                           по сключени договори за

                                                                           погасяването им

                                                                     6.2. спазени срокове по текущи                      2,0

                                                                            задължения и редовно обслуж-

                                                                            вани просрочени задължения по

                                                                            договорите за погасяването им

¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤¤


Забележки:

1. Показателят "Стойност на дълготрайните материални активи" се установява по балансова стойност на дълготрайните материални активи в края на отчетното тримесечие, раздел А, общо за група I, колона 1 от баланса на дружеството.

2. Показателят "Средносписъчен брой на персонала" включва средносписъчния брой на персонала за отчетното тримесечие, без лицата в отпуск по майчинство. В средносписъчния брой на персонала се включва и числеността на работещите в чужбина.

3. Рентабилността на продажбите се определя в процент като съотношение между счетоводната печалба и нетните приходи от продажби по отчета за приходите и разходите на дружеството. Данните за счетоводната печалба и нетните приходи от продажби за отчетното тримесечие се установяват като разлика между стойностите им за периода от началото на годината и периода, предхождащ отчетното тримесечие. Когато дружеството е отчело за отчетното тримесечие счетоводна загуба, то е без рентабилност.

4. Показателят "Изменение на финансовия резултат" се установява по отчета за приходите и разходите като разлика между счетоводната печалба (загуба) за отчетното и за предходното тримесечие. Размерът на счетоводната печалба (загуба) за отчетното и за предходното тримесечие се определя като разлика между стойностите й за периода от началото на годината и периода, предхождащ съответното тримесечие. Когато за отчетното тримесечие е реализирана счетоводна печалба, при отчетена счетоводна загуба за предходното тримесечие се ползва критерият "Увеличаване на печалбата". В случай че за отчетното тримесечие е формирана счетоводна загуба при реализирана счетоводна печалба за предходното тримесечие, се ползва критерият "Увеличаване на загубата или намаляване на печалбата". При изчисляване на счетоводната печалба се приспадат приходите на дружествата, получени от продажба на дълготрайни материални и нематериални активи.

5. Показателят "Изменение на добавената стойност на един зает" за отчетния спрямо базисния период се определя по Методиката на Националния статистически институт за изчисляване коефициента на изменението на добавената стойност на един зает.

6. Спазването или неспазването на сроковете по показателя "Задължения на дружеството" се установява въз основа на задълженията за отчетното тримесечие по: главници и лихви за ползвани банкови кредити и кредити от СУСОПФ; задължения към държавния или общинския бюджет; вноските за задължителното обществено и здравно осигуряване и задължения към доставчици, а ако имат просрочени такива задължения за предишни периоди, както и от дивиденти невнесени в общинския бюджет редовно ли ги обслужват според сключените договори за тяхното погасяване. Под "задължения към доставчици" се разбират задължения по договори за доставки и услуги, свързани с производствено-стопанската дейност на търговското дружество, като в случаите, когато те се погасяват съгласно договорените за текущи и предишни периоди срокове, се счита, че не са налице просрочени задължения.

7. При специфични условия за стопанска дейност, като фиксирани от държавни или общински органи цени на продукцията или услугите или на употребяваните суровини, материали и енергоносители, предоставяне на субсидии от републиканския и/или общинските бюджети, целесъобразност от икономичното изразходване на природните ресурси или при възложени задачи за инвестиции или обновяване на производството, Общинският съвет може да определи за всеки конкретен случай други подходящи показатели и критерии вместо показатели № 4 и 5, като спазва същия размер за бални единици на критериите.

